Den omstridte kørselstjeneste Uber har meddelt, at den vil tilbage i Danmark, efter den sidste år lukkede ned på grund af den nye taxalov. En lov, der ifølge Uber gjorde det umuligt for dem at køre i landet. Men nu har kørselstjenesten lært af fortiden og er klar til at genoprette tilliden, som Ubers talsmand, Kristian Agerbo, skriver i et debatindlæg i Information i dag.

Tilliden skal blandt andet genskabes ved at indføre en forsikringsordning til chaufførerne, som dækker sygdom, skader og barselsorlov, og som ikke koster chaufførerne noget. Herudover er Uber også åben for at indgå en aftale i tråd med den, som Airbnb netop har indgået i Danmark, der pålægger den digitale kørselstjeneste at indberette indtjening til skat.

»Vi erkender, at vi skal påtage os et ansvar,« skriver Kristian Agerbo i debatindlægget.

Men Ubers bekendtgørelse vækker skepsis hos Dansk Taxiråd og Socialdemokratiet, som tidligere har været kritiske over for den digitale kørselstjeneste. Dansk Taxiråd hæfter sig blandt andet ved, at Uber ønsker at forhandle om den nye taxalovgivning på en række punkter.

»Betyder det så, at de rent faktisk vil drive taxiforretning i Danmark på lige vilkår med vores medlemmer? Eller er det bare endnu en charmeoffensiv, hvor de ønsker at forhandle om betingelserne for, at de kan komme tilbage,« lyder det fra direktør i Dansk Taxiråd, Trine Wollenberg.

Hun bakkes op af Socialdemokratiets trafikordfører, Rasmus Prehn. Han siger, at Ubers nye linje »isoleret set er sympatisk«.

»Men det ændrer bare ikke ved, at de først kan komme til at køre i Danmark, når de lever op til de regler, der er,« siger han. Og det er ifølge ham stadig tvivlsomt efter talsmand Kristian Agerbos seneste udmeldinger.

»De gange vi har talt med dem og haft møder, så har det vist sig, at de gerne vil lave noget i lovgivningen om og gå på kompromis. For eksempel med kravet om, hvordan bilerne skal indrettes for at blive godkendt til taxikørsel,« siger han.

– Men de siger nu, at de vil indføre en forsikringsordning, der dækker chaufførernes sygdom, skader og barselsorlov ...

»Ja, og det er også fint. Men det er jo ikke sådan, at man kan begå et bankkup, og så kommer man med en stor flot buket blomster bagefter, og så er alt godt. Reglerne er der, og hvis de vil tilbage, så må de køre efter dem,« siger Rasmus Prehn.

Vil forhandle om lovgivning

Succesen Uber, hvor private bilejere via en app kan hyres til en tur, som kunden betaler for, voksede hurtigt i Danmark, da den kom hertil i 2014. I løbet af tre år havde tjenesten 2.000 chauffører og 300.000 brugere ifølge Uber selv. Men med succesen kom også kritikken om, at Uber underminerede alminelige løn- og arbejdsvilkår. Uber blev politianmeldt, og flere domstole har siden slået fast, at den digitale kørselstjeneste skal reguleres som et taxiselskab og ikke som en digital platform.

I 2017 vedtog regeringen en aftale støttet af Socialdemokratiet, Dansk Folkeparti, SF og De Radikale om en ny taxalov, der fastholder de stramme regler for taxakørsel i Danmark. Blandt andet med krav om et begrænset antal tilladelser, taxameter og sædefølere i bilerne samt en chaufføruddannelse, før man kan få tilladelsen til at køre taxa. På baggrund af taxaloven valgte Uber at trække sig ud af Danmark.

Uber står i dag fast på, at den nuværende regulering gør det svært for dem at operere i Danmark. Blandt andet, når det kommer til kravene om taxameter og sædefølere i bilerne.

»Krav om dyrt udstyr som taxameter og sædesensor virker unødvendigt strenge og ulogiske i en moderne virkelighed, hvor ny teknologi som Ubers app kan have samme effekt. Her vil vi meget gerne samarbejde med myndigheder og politikere, om at finde nogle bedre løsninger, som vi har gjort det i andre lande,« siger Kristian Agerbo.

– Betyder det, at I kun kommer tilbage, hvis reglerne bliver ændret?

»Vi arbejder hele tiden på at finde nye løsninger, så vi kan komme tilbage til Danmark. Vores hovedfokus lige nu er at sikre, at vi er en konstruktiv og åben partner for myndigheder, politikere og branchen,« lyder det fra talsmanden.

Det giver Dansk Taxiråd ikke meget for.

»Det virker meget udansk at melde ud, at man gerne vil drive virksomhed i landet, men man vil bare lige have dem til at ændre lovgivningen først,« siger Trine Wollenberg og påpeger, at taxaloven først lige er trådt i kraft.

»Og da man forhandlede om taxaloven kom man politisk frem til, at en app ikke kan fungere på samme måde i forhold til at sikre skattebetalinger, fordi en app kan slukkes,« siger hun.

Hun henviser også til, at de svenske myndigheder har lavet en større udredning, der viser, at en app ikke kan stå alene i forhold til at føre skattekontrol med taxakørsel.

»Det er vigtigt for os at understrege, at vi ikke holder fast i, at der skal være et taximeter altid – vi har også en interesse i at udvikle og benytte os af smartere teknologi. Men vi må også slå fast, at vi samtidig skal sikre skattebetalingerne,« siger direktøren. Hun bakkes op af Rasmus Prehn (S):

»Hvis Uber siger, at de vil betale skat, så skal de acceptere, at det er med et taxameter. Det er, fordi al erfaring viser, at den anden løsning ikke har været sikker nok i forhold til skattebehandlingen.«

Et liberalt forsvar

Det liberale folketingsmedlem og erhvervsordfører Joachim B. Olsen (LA), der er erklæret tilhænger af Uber, mener, at det er positivt, at tjenesten arbejder på at komme tilbage til landet. Han er uenig med Dansk Taxiråd og Socialdemokratiet i, at en app ikke kan sikre skattebetalingerne.

»Det er noget frygteligt sludder, for hvordan skal Uber tjene penge, hvis de slukker for appen? De er ekstremt opmærksomme på enhver form for afvigelse fra chaufførernes side,« siger han.

Han fastholder, som han gjorde under forhandlingerne om den nye taxalov, at det er problematisk, at man har stillet krav om sædefølere og taxametre.

»Det er ikke nogen, der hjælper til at undgå skatteunddragelse. Det er nogle forældede teknologier, som er en barriere for at komme ind på markedet og blive chauffør,« siger han.

Ubers konkurrencefordele er ifølge Joachim B. Olsen ikke, at de ikke har overholdt lovgivningen, som kritikerne mener. Men derimod at de er mere fleksible end almindelige taxaer.

»Det er ikke snyd, der har givet billigere priser. Det er en teknologi, der gør, at der er større kapacitetsudnyttelse. Ubers koncept er, at man kan forbinde bil og kunde meget nemt og hurtigt, og det giver lavere priser til kunderne og højere indtjening til chaufførerne.«

Trine Wollenberg fra Dansk Taxiråd slår fast, at Uber er velkommen til at komme tilbage til Danmark.

»De skal bare overholde den gældende lovgivning, så vi kan konkurrere på lige vilkår,« siger hun.